Folketing
1998-02-17

Vi har i redegørelsen udpeget de tre hovedudfordringer, som vil komme til at stå i centrum for den politiske indsats på affaldsområdet i de kommende år. Det drejer sig for det første om nedbringelse af de samlede affaldsmængder, det, jeg var inde på før, for det andet om at øge genanvendelsen og endelig for det tredje om at forbedre kvaliteten i affaldsbehandlingen. Samtidig skal vi selvfølgelig sikre, at vi råder over den nødvendige kapacitet til behandling af affaldet. Som jeg allerede har været inde på, er det et selvstændigt mål at bryde sammenhængen mellem økonomisk vækst og affaldsproduktion. Den produktorienterede miljøindsats vil på sigt afspejle sig i affaldsstatistikkerne, men vi er nødt til at forholde os til to ting. For det første skal man huske, at der kan gå adskillige år, før mange af de nye produkter bliver til affald. Faktisk er det jo lidt af en målsætning at sørge for, at de lever så længe som muligt, før de bliver til affald.